
Kārtība, kādā izglītojamie atbrīvojami no noteiktajiem valsts pārbaudījumiem
Izdoti saskaņā ar Vispārējās izglītības likuma 4. panta 9. punktu
· 1. Noteikumi nosaka kārtību, kādā 9. klases izglītojamie un izglītojamie vidējās izglītības pakāpē (turpmāk kopā – izglītojamais) atbrīvojami no noteiktajiem valsts pārbaudījumiem.
· 2. Izglītojamo no valsts pārbaudījumiem atbrīvo ar izglītības iestādes vadītāja lēmumu, pamatojoties uz šādiem dokumentiem:
· 2.1. izglītojamā vai viņa likumiskā pārstāvja iesniegumu, kas izglītības iestādē iesniegts ne vēlāk kā līdz attiecīgā mācību gada 1.martam, un psihiatra, neirologa, hematoonkologa vai ārstu konsilija (turpmāk – speciālists) atzinumu, kas sagatavots saskaņā ar normatīvajiem aktiem par medicīnisko dokumentu lietvedības kārtību (turpmāk – atzinums), ar ieteikumu atbrīvot izglītojamo no valsts pārbaudījumiem attiecīgajā mācību gadā, pamatojoties uz indikācijām veselības stāvokļa dēļ, nenorādot diagnozi un slimības anamnēzi;
· 2.2. izglītojamā vai viņa likumiskā pārstāvja iesniegumu un ārstējošā ārsta izziņu ar informāciju par izglītojamā atrašanos stacionārā ārstniecības iestādē vai atzinumu ar ieteikumu atbrīvot izglītojamo no valsts pārbaudījumiem attiecīgajā mācību gadā, pamatojoties uz indikācijām veselības stāvokļa dēļ, nenorādot diagnozi un slimības anamnēzi – gadījumā, ja izglītojamais valsts pārbaudījumu norises laikā akūtas saslimšanas, infekcijas vai traumas radīto veselības traucējumu dēļ ārstējas stacionārā ārstniecības iestādē vai ārstējas ambulatori pēc stacionāra.
· 3. Speciālists atzinumu izsniedz pēc izglītojamā personīgas apskates un izmeklēšanas, kā arī ņemot vērā speciālista rīcībā esošo medicīnisko informāciju. Pirms atzinuma izsniegšanas speciālists, ja nepieciešams, nosūta izglītojamo uz papildu izmeklējumiem un konsultācijām pie citiem speciālistiem.
· 4. Ja izglītojamais saslimis pēc šo noteikumu 2.1. apakšpunktā norādītā dokumentu iesniegšanas termiņa vai valsts pārbaudījumu norises laikā, izglītojamais vai viņa likumiskais pārstāvis attiecīgos dokumentus izglītības iestādes vadītājam iesniedz nekavējoties. 
· 5. 9. klases izglītojamo ar garīgās attīstības traucējumiem no valsts pārbaudījumiem par pamatizglītības ieguvi atbrīvo ar izglītības iestādes vadītāja lēmumu, pamatojoties uz izglītības iestādes pedagoģiskās padomes ieteikumu.
·  
· 6. Izglītojamo vidējās izglītības pakāpē, kurš atbilstoši normatīvajiem aktiem par valsts pārbaudes darbu norises laiku attiecīgajā mācību gadā noteiktajā laikā piedalās starptautiskās sporta sacensībās vai sporta nometnē ārpus Latvijas teritorijas, no valsts pārbaudījumiem par vispārējās vidējās izglītības ieguvi atbrīvo ar izglītības un zinātnes ministra lēmumu, pamatojoties uz izglītojamā vai viņa likumiskā pārstāvja iesniegumu, kas iesniegts Izglītības un zinātnes ministrijā ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā atbilstoši normatīvajiem aktiem par valsts pārbaudes darbu norises laiku attiecīgajā mācību gadā. Iesniegumam pievieno normatīvajos aktos noteiktajā kārtībā atzītas sporta federācijas apliecinājumu, ka izglītojamais ir attiecīgās sporta federācijas pārstāvētā olimpiskā sporta veida valsts pieaugušo izlases komandas dalībnieks un valsts pārbaudes darbu norises laikā piedalās sporta federācijas apstiprinātā sporta sacensību kalendārā iekļautajās starptautiskajās sporta sacensībās vai sporta nometnē ārpus Latvijas teritorijas.
·  
· 7. Izglītojamo no valsts pārbaudījumiem atbrīvo ar izglītības un zinātnes ministra lēmumu, pamatojoties uz izglītojamā vai viņa likumiskā pārstāvja iesniegumu, kas iesniegts Izglītības un zinātnes ministrijā ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā atbilstoši normatīvajiem aktiem par valsts pārbaudes darbu norises laiku attiecīgajā mācību gadā un kam pievienoti šādi dokumenti:
· 7.1. izglītojamajam izsniegta derīga Latvijas Republikas Ārlietu ministrijas identifikācijas kartes kopija;
· 7.2. patvēruma meklētāja, bēgļa vai alternatīvā statusa apliecinoša dokumenta kopija, ja izglītojamais uzsācis mācības tajā pašā mācību gadā, kad izsniegts patvēruma meklētāja statusu apliecinošs dokuments.
· 8. Izglītojamais, kurš šajos noteikumos noteiktajā kārtībā atbrīvots no valsts pārbaudījumiem veselības stāvokļa dēļ, nav tiesīgs kārtot valsts pārbaudījumus attiecīgajā mācību gadā. Ja izglītojamais valsts pārbaudījumu norises laikā izveseļojas (iesniedz speciālista izsniegtu atzinumu), pārējos valsts pārbaudījumus viņš var kārtot normatīvajos aktos par valsts pārbaudes darbu norises laiku attiecīgajā mācību gadā noteiktajā laikā.
·  
· 9. Izglītības iestādes vadītājs atzinumu glabā saskaņā ar fizisko personu datu apstrādi regulējošiem normatīvajiem aktiem.
· 10. Izglītojamais, kurš šajos noteikumos noteiktajā kārtībā atbrīvots no valsts pārbaudījumiem, ir tiesīgs saņemt apliecību par pamatizglītību vai atestātu par vispārējo vidējo izglītību, ja ir izpildītas pārējās Vispārējās izglītības likumā paredzētās prasības attiecīgā dokumenta saņemšanai.
· 11. Atzīt par spēku zaudējušiem Ministru kabineta 2003. gada 11. marta noteikumus Nr. 112 “Kārtība, kādā izglītojamie atbrīvojami no noteiktajiem valsts pārbaudījumiem” (Latvijas Vēstnesis, 2003, 44.  nr.; 2006, 78. nr.; 2007, 117. nr.; 2008, 10. nr.; 2009, 50. nr.; 2019, 203. nr.). 

